Ingrypende besluit oor drank in Matie-koshuise | Maroela Media
Die bestuur van die Universiteit Stellenbosch het beslis dat geen alkohol voortaan op die perseel van enige universiteitskoshuis verkoop of verskaf mag word nie.
Pieter Kloppers, direkteur van die sentrum van studentegemeenskappe, het gesê daar was ook 'n verdere versoek van Studentesake om die gebruik van alkohol in en op die perseel van universiteitsakkommodasie tydelik te beëindig, terwyl daar oor reëlings ooreengekom word wat die gebruik van alkohol daar sal reguleer.
"Die bepalings in die koshuisreëls wat tans toestemming tot verbruik van alkohol reël, het oor tyd heen probleme begin veroorsaak. Dit is gepas dat daar in die lig van die US-bestuur se besluit ook aandag gegee word aan die aanpassing van die reëlings in verband met gebruik om daarmee die kultuur van drankgebruik soos dit tans neerslag vind, positief te beïnvloed," het Kloppers in 'n verklaring gesê.
"In die proses sal die hantering van alkohol in universiteitsakkommodasie op ander universiteite se kampusse ook in ag geneem word. Die meeste universiteite laat nie drankverbruik in koshuise toe nie."
Verskeie US-koshuise het klein kroegies wat grootliks tydens spesiale geleenthede gebruik word.
Leandró Hopley, 'n B Com-student aan die universiteit en inwoner van Huis Visser, is vroeër vanjaar dood nadat sy lewensondersteunende toerusting afgeskakel is. Luidens berigte was Hopley moontlik deel van 'n drinkspeletjie wat gespeel is en het hy ophou asemhaal.
In nóg 'n voorval is Anzel Slimmers ernstig beseer toe hy glo by 'n venster van die Huis Marais-manskoshuis uitgeval het. Slimmers was nie 'n inwoner van die koshuis nie en het 'n vriend daar besoek.
Robert Kucera, 'n HK-lid van Dagbreek-manskoshuis, het gesê die sogenaamde drinkkultuur is wél 'n kwessie wat met mening by die universiteit gepak behoort te word. Hy glo egter nie dié besluit is 'n stap in die regte rigting nie en sê dit gaan drankgebruik bes moontlik net ondergronds dryf.
"Ek dink 'n kampuswye verbod is 'n oorvereenvoudigde en kortsigtige oplossing vanaf bestuurskant," het Kucera gesê.
"'n Drankverbod werk nie, dit gaan nie die drinkkultuur verminder nie. Ons is nie gelukkig met die besluit nie: Nie omdat ons nie kan drank gebruik nie, maar omdat pogings om die kultuur van drankmisbruik te pak nou onder die mat gevee word."
Kucera het gesê daar moet oor die kultuur wat oor die jare toegelaat is om in veral manskoshuise by die universiteit pos te vat, herbesin word. "Daar was 'n houding [van die US-bestuur] dat koshuise gelaat is om te maak wat hulle wil en dat die bestuur van die koshuise in die hande van studenteleiers gelaat is.
"Nóú, wanneer 'n groot besluit gemaak word, veto hulle alles."
Kucera meen die universiteit behoort ook nouer betrokke te wees by koshuise.
Hugo Kirchner, primarius van die Helshoogte-manskoshuis, stem ook nie saam met 'n algehele verbod nie, maar verwelkom óók planne om werk te maak van drankmisbruik. "Die probleem is nie 'n onskuldige bier op die dek of in 'n kamer saam met 'n pêl nie, dit is die gevalle waar dit handuit ruk," het hy gesê.
Hy het gesê 'n vorm van regulering kan moontlik help om die probleem hok te slaan. Soos wat daar toegewysde rookareas is, kan dieselfde beginsel moontlik geld vir plekke waar studente toegelaat word om 'n drankie te drink.
Kirchner het gesê dit is 'n emosionele kwessie wat behoorlik deurgetrap moet word en dat gesprekke tussen die universiteitsbestuur en studentegemeenskappe deurslaggewend gaan wees om die probleem te pak.
Die universiteit het voorts in sy verklaring gesê al die stappe wat gevolg moet word vir 'n reëlverandering is nog nie gedoen nie. Dit is egter die verwagting dat dit wel in die nabye toekoms afgehandel sal word en tot die nodige reëlverandering met ingang van 2020 sal lei, het die verklaring gelui.
Goeie nuus vir die voormalige bierdrinkers is dat hulle nogsteeds dieselfde aantal koolhidrade kan inkry deur 2 snye brood te eet vir elke bier wat gedrink sou word.
Eet daai brood boyz!!
Onskuldige bier , hy sluit net die deur oop. Ek weet en niemand kan se ek is in beheer nie . Ons dink net so tot dat ons nie meet in beheer is nie en dan is ons net meer "persistent " dat ons in beheer is. Wonder of staatskaping of die bottel ons land die vinnigste vernietig .
Maar dan se ons , bottel in die hand om die wereld se skerp kant weg te keer..
My mening is dat hulle drank totaal verbied. Hulle is daar om te leer en om vir hulle ń toekoms te bou. Daar is beslis ander maniere om lekker te kuier. As jy nie kan kuier sonder ń drankie nie dan weet jy nie hoe om te kuier nie.
Los die drank totdat jy klaar geleer het en jy 'volwasse' is. Duidelik dat vele van hulle nie volwasse is nie en met ń dankie het hulle baie vriende, is baie slim en sterk.
Stenig my maar maar elkeen het sy eie opinie.
Skokkend dat die reel NOU EERS inkom. Maar ten minste is daar nou sulke reels.
Ons ou volkie het ongelukkig te veel begin steun op die bottel en drank misbruik is erg. Selfs by normale vleisbraai van vriende kan jy dit altyd waarneem.